Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: PhDr. Romana Kanovská
Pozícia: riaditeľka
Organizácia: Národný ústav certifikovaných meraní vzdelávania, Žehrianska 9, Bratislava 
Znalosť jazykov: (anglický, francúzsky)

2. Zahraničná pracovná cesta (ZPC):
Štát, mesto: Španielsko, Madrid
Vykonaná v dňoch: 29.—31. októbra 2012
Názov prijímajúcej organizácie: OECD

Účel cesty: OECD PISA - 34. zasadnutie PISA Governing Board (PGB)
Spôsob financovania: z rozpočtu NÚCEM 

3. Rámcový program pobytu:

28.10.2012 – prílet do Madridu; 29.-31.10.2012 – pracovné stretnutia, rokovania; 01.11.2012 – odlet do Bratislavy

4. Stručný priebeh rokovaní:

Úvod – otvorenie zasadnutia
34. pracovné zasadnutie PGB sa konalo v Madride, hostiteľskou inštitúciou bolo Ministerstvo vzdelávania, školstva a kultúry v Španielsku. 

Úvodné slovo, príhovor a privítanie účastníkov zasadnutia mal minister školstva v Španielsku pán José Ignacio Wert. 
Hlavnými okruhmi rokovania bolo:
-	Správa o vývoji implementácie hodnotenia PISA 2012
-	Zjednotenie časového harmonogramu a procesov súvisiacich s prvými správami PISA 2012
-	Finalizácia hodnotiacich rámcov pre PISA 2015, vrátane príležitostí a zámerov štúdie testovať validitu prístupov človek-počítač  ako náhradu za prístup človek-človek pri kolaboratívnom riešení problémov
-	Správa o vývoji a smerovanie vývoja PISA kontextu dotazníkov a rámcov
-	Finalizácia technických štandardov PISA 2015
-	Správa o výstupoch pilotu PISA-základný test pre školy a smerovanie vhodnosti post-pilotu a implementácie testu
-	Správa a odsúhlasenie PISA programu činností a rozpočtu na roky 2013 – 14. 

Zhodnotenie pokroku vo vývoji a implementácii PISA 
P. Davidson informoval o progrese pri vývoji a implementácii PISA vrátane toho, ako boli odporúčania PGB od posledného stretnutia implementované do realizačných postupov. PGB ocenilo vývoj najmä v smere vyššej koherencie a synergických postupov medzi PISA a TALIS. Poukázalo na potrebu ešte bližšej koordinácie činností expertných skupín. Pozitívne bolo ohodnotené vydávanie PISA in Focus ako excelentný prístup k desiminácii výsledkov PISA.   

Progres v PISA 2012
Pani Bradshaw predstavila zmeny v PISA 2012 zamerané na progres pri implementácii štúdie PISA 2012, predložila správu o technických záležitostiach na základe požiadavky z predchádzajúceho stretnutia PGB v Tallinne. Inovácie a vyššia kvalita výsledkových dátových súborov boli zo strany PGB pozitívne ohodnotené. 

PISA analýzy, správy, diseminácia
P. Schleicher oboznámil PGB s plánovaným harmonogramom v súvislosti s úvodnou správou a ďalšími časovými údajmi pre PISA 2012. Ďalšia diskusia sa týkala účelného zdôrazňovania a zapracovávania kľúčových dát o krajinách v PISA medzinárodnej správe. 

Vyššia prístupnosť PISA pre učiteľov
Ako bolo dohodnuté na predchádzajúcom stretnutí v Talline, PGB uvítalo návrh na predstavenie spôsobov ako viac a zrozumiteľnejšie priblížiť výsledky PISA učiteľom. Zástupcovia Čile, Islandu a Hong Kongu predstavili skúsenosti z ich vlastných krajín, ako zvyšujú zaangažovanosť učiteľov v PISA. PGB ocenilo tieto národné prezentácie ako zaujímavé inšpirácie a best practicies, ktoré je možné implementovať do národných diseminačných procesov. 

PISA  výskum a vývoj
P. Zanderigo predstavil výstupy zo stretnutia Strategic Development Group (SDG), ktoré sa konalo 26. októbra.  Išlo o dlhodobú stratégiu rozvoja PISA v nasledujúcom období z hľadiska perspektív ako aj z hľadiska kritérií na kontraktorov v nasledujúcich tendroch. 

Pracovný program a rozpočet na 2013 – 2014
P. Schleicher najskôr predstavil plánovaný vývoj PISA, aby bol prijateľnejší pre široké spektrum zapojených krajín vrátane rozvojových krajín. Otázky zo strany PGB smerovali práve k detailizácii postupov a technickej podpore týchto krajín, ktorých počítačová infraštruktúra je menej rozvinutá. Následne p. Davidson prezentoval pracovný program a rozpočet na roky 2013-14.

Progres v PISA 2015: hodnotiace rámce
P. de Jong z Core 1 (Pearson) prezentoval draft rámca na hodnotenie prírodovedy v PISA 2015. Následne p. Griffin z PISA 2015 Collaborative Problem Solving Expert Group predstavil zmeny vo vývoji hodnotenia riešenia problémov v ATC21S štúdii a diskusia smerovala k validite a uskutočniteľnosti rôznych prístupov k hodnoteniu kolaboratívneho riešenia problémov. P. de Jong potom predstavil draft rámca pre hodnotenie kolaboratívneho riešenia problémov v PISA 2015.

Progres v PISA 2015: implementácia a dizajn
P. Kirsch ako kontraktor pre Cores 2, 3, 7 predložil správu o progrese  v implementácii PISA 2015 a načrtol plánovaný dizajn PISA 2015. Podčiarkol dôležitosť zabezpečenia technickej kvality počítačovej infraštruktúry na školách pre zabezpečenie plynulosti počítačového testovania.

Progres v PISA 2015: charakter dotazníkov
P. Klieme ako kontraktor pre Core 6 predstavil zmeny vo vývoji rámca dotazníkov, podčiarkol obsah pre 2015 - hlavné a voliteľné kontextuálne dotazníky. Diskusia sa vzťahovala na dizajn dotazníkov a výber vzorky na národnej úrovni.

Progres v PISA 2015: Technické štandardy a manažment
P. Bradshaw prezentovala draft Technických štandardov pre PISA 2015 a následne informovala o manažérskych činnostiach a dohľade nad PISA 2015 v súvislosti s koordináciou činností hlavných kontraktorov.

PISA-základný test pre školy
P. Gomez predniesol správu o výstupoch pilotu PISA-základného testu pre školy a predstavil možnosti jeho ďalšieho použitia v budúcnosti. PGB uznalo, že využitie a výsledky takto nastaveného testu prinášajú užitočnú informáciu pre školy na porovnateľnej PISA škále a podporujú prepojenie medzi školami a aktérmi vzdelávania na úrovni regionálnej politiky. Členovia PGB však vyjadrili pochybnosť ohľadom zmysluplnosti a zámere tohto typu testovania, keďže takmer všetky krajiny majú zavedené národné testovania, na základe ktorých poskytujú spätnú väzbu školám a ich zriaďovateľom, navyše takéto testovanie by viedlo k nácviku PISA testov a krajiny, ktoré by sa do PISA-základného testovania zapojili, by mali istú „výhodu“ oproti krajinám, ktoré neprejavia o toto testovanie záujem. PGB požiadalo sekretariát, aby pripravilo návrh (model) na voliteľnosť PISA-základného testu a jeho implementácie na úrovni krajín vrátane finančných požiadaviek. 

Meranie efektívnosti vyučovania/učenia
P. Kane z Centra pre výskum vzdelávacej politiky na Harvardskej univerzite prezentoval projekt Measures of Effective Teaching, ktorý sa v súčasnosti realizuje v USA a prináša podnety pre merania v medzinárodnom kontexte. Otázky PGB boli zacielené na objasnenie, ako zámer tohto výskumu súvisí so štúdiou TALIS, ktorá má obdobný predmet výskumu.

Záver rokovania  
Po voľbách v rámci administrácie a riadenia PGB (šéf SDG a šéf PGB), P. Schleicher predstavil závery rokovania, poďakoval Španielskemu Ministerstvu školstva za vynikajúcu organizáciu a pohostinnosť. Nasledujúce pracovné stretnutie PGB sa uskutoční 8. – 10. apríla v Lisabone, v Portugalsku. 

5. Osobitne vyhotovený očakávaný prínos ZPC:
Pravidelnou účasťou NÚCEM na zasadnutiach PGB má Slovensko priamy prístup k informáciám a procesom, ktorými je riadený výskum štúdie OECD PISA na medzinárodnej úrovni. Dôležité sú aj priame kontakty so zástupcami účastníckych krajín v PISA ako aj výmena skúseností na úrovni členských krajín. Informácie z rokovaní PGB sú následne priamo sprostredkované organizačnému a realizačnému tímu riešiteľov štúdie PISA 2015 na národnej úrovni (NPM koordinátori).  

6. Spôsob zverejnenia výsledkov ZPC, prenos získaných informácií
Výsledky ZPC budú referované tímu NPM koordinátorov na internom pracovnom stretnutí.

Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválil: Mgr. Zdenko Krajčír, generálny riaditeľ Sekcie regionálneho školstva, MŠVVaŠ SR